阿積士慘吞6蛋 坦哈格幾時回巢救亡?
2024年04月08日 15:01
東網電視
更多新聞短片
阿積士(右)今季成績大倒退。
周日(7日)晚荷甲出現驚人賽果,兩大名牌球隊交鋒,飛燕諾主場以6比0大炒阿積士,成為雙方對賽史上,阿積士最大敗仗,呢支褪色豪門近年不斷出售主力,協助球隊3次捧荷甲冠軍嘅教練坦哈格都轉投曼聯,依家終於嘗惡果。
荷甲第2位飛燕諾以狂風掃落葉之勢,強攻對手,上半場由柏沙奧、明迪、大衞漢斯高各建一功,領先3球。換邊之後,柏沙奧、明迪再次入波,中場昆頓添巴亦有1球進帳,狂派6蛋畀阿積士,近10場聯賽贏8場,但仍然落後榜首燕豪芬9分。
阿積士季初成績慘淡,已經發出警號,上年10月換帥,由史捷比擔任看守教練,表現曾經反彈,但近期又打回原形,近10場聯賽僅2勝。早前有消息指,阿積士計劃邀請曼聯助教雲迪加格回巢領軍,佢2021年擔任當時阿積士主帥坦哈格嘅副手,一齊捧荷甲冠軍,隨後兩人一齊過檔曼聯。
網民趁機抽水,認為坦哈格好可能被曼聯炒魷,建議阿積士可以等多一陣,或者坦哈格有機會回巢救亡。